Berner

Berner Oy on vuonna 1883 perustettu suomalainen Bernerin suvun omistama neljän liiketoiminta-alueen perheyritys. Suomen lisäksi Berner toimii myös Ruotsissa, Norjassa, Tanskassa ja Baltiassa. Bernerin toimitusjohtajana toimii Antti Korpiniemi.Johtoryhmä. Berner Oy.

Berner-konserni muodostuu neljästä liiketoiminta-alueesta, jotka ovat Kuluttajatuotteet. Terveydenhuolto ja laboratoriot, Maatalous ja Teollisuus. Berner-konserniin kuuluu Suomessa myös Chemigate Oy, Finnamyl-konserni, Berner Chemicals Oy ja Suomen Medituote Oy.  

Konsernin liikevaihto vuonna 2024 oli 654 miljoonaa euroa, josta liikevoittoa tehtiin 32,3 miljoonaa euroa. Vuonna 2024 konsernin henkilömäärä oli 886 henkilöä.  

Berner Oy:n pääkonttori sijaitsee Helsingin Herttoniemessä. Konsernilla on valmistusta Suomessa 8 paikkakunnalla.    

Yhtiön perusti norjalainen Sören Berner, joka tuli Helsinkiin 1800-luvun lopulla myymään silakkaa. 

 Berner Oy:n omistuspohja 
Tällä hetkellä perheyhtiön toiminnassa ovat mukana 4. ja 5. sukupolvi Sören Bernerin jälkeläisiä.

 Liiketoiminta-alueet 
Kuluttajatuotteet-liiketoiminta-alue valmistaa, maahantuo ja markkinoi laajan valikoiman kuluttajamerkkituotteita. Sen päämarkkinat ovat Suomi ja Baltian maat, mutta tuotteita viedään myös muualle Eurooppaan ja Aasiaan. Tunnetut brändit kilpailevat kärkimerkkeinä useissa kategorioissa: kosmetiikassa, elintarvikkeissa, kodin puhdistuksessa, hyvinvoinnissa, lastentarvikkeissa, arkituotteissa, autonhoidossa, puutarhanhoidossa ja jalkineissa. Tunnettuja omia brändejä ovat mm. GreenCare, Nokian Jalkineet, Hai, XZ. LV, Herbina, Tummeli, Heti, Ainu, byRaili, Murumuru, Korrek ja Lasol. Omat tuotantolaitokset sijaitsevat Heinävedellä ja Helsingissä. Kuluttajatuotteet maahantuo ja myy myös tunnettuja kansainvälisiä brändejä, kuten Omron, Sensai, Gosh Copenhagen ja Mavala.      

Kuluttajatuotteet-liiketoiminta-alue panostaa kotimaiseen tuotekehitykseen ja tuotantoon, mutta toimii myös tiiviissä yhteistyössä kansainvälisen kumppaniverkostonsa kanssa. Sen vahvuuksia ovat brändit, ammattilaiset, paikallinen kuluttajaymmärrys, markkinointiosaaminen sekä tiivis asiakasyhteistyö.

Terveydenhuolto ja laboratoriot -liiketoiminta-alue toimii laajasti terveydenhuollon ja laboratorioratkaisujen alalla. Toiminta jakautuu neljään liiketoimintakokonaisuuteen: apuvälineisiin, perusterveydenhuoltoon ja hoivapalveluihin, erikoissairaanhoitoon keskittyvään terveydenhuoltoon, terveydenhuollon ja puhtauden kulutustarvikkeisiin sekä laboratorioratkaisuihin, joita tarjotaan useille teollisuuden aloille.

Liiketoiminta-alue palvelee monipuolisesti sekä julkisen että yksityisen sektorin asiakkaita, ja sen toiminta kattaa Suomen lisäksi Ruotsin, Norjan, Tanskan ja Viron. Asiakkaita tuetaan menestymään innovatiivisilla ratkaisukokonaisuuksilla, jotka rakentuvat Suomessa itse valmistetuista tuotteista, korkealaatuisista päämiestuotteista, erilaisista palveluista sekä henkilöstön erityisosaamisesta ja laajasta ammattitaidosta.

Maatalous-liiketoiminta-alue on viljelijöiden luotettava kumppani Suomessa Viljelijän Berner -nimellä ja Ruotsissa Gullviks -nimellä. Se tarjoaa kasvinsuojeluaineita, lannoitteita, siemeniä, viljelytarvikkeita sekä niihin liittyviä palveluita ja neuvontaa suoraan viljelijäasiakkailleen. Suomessa viljelijät voivat tehdä liiketoiminta-alueen kanssa myös vilja- ja öljykasvikauppaa helposti ja sujuvasti. Lisäksi Suomessa on omaa lannoitetuotantoa. Virossa, Latviassa ja Liettuassa Maatalous-liiketoiminta-alue toimii paikallisten jakelijoiden kautta. Toiminta rakentuu kaikilla markkina-alueilla vahvaan asiantuntijuuteen sekä pitkäjänteiseen kumppanuuteen niin asiakkaiden kuin tavarantoimittajien kanssa.

Teollisuusuuden liiketoiminta-alue.  Berner Oy:n Teollisuuden Berner -liiketoimintayksikkö hankkii tuotteita globaalisti markkina-alueelleen ja palvelee asiakkaitaan Pohjoismaissa, Baltiassa sekä muualla Euroopassa vahvan asiantuntemuksensa turvin. Se toimittaa raaka- ja lisäaineita valmistavan teollisuuden sekä infrasektorin tarpeisiin.

Berner Chemicals Oy valmistaa magnesiumkemikaaleja erityisesti sellu- ja paperiteollisuuden käyttöön. Chemigate-konsernin tehtailla tuotetaan tärkkelyspohjaisia side- ja liima-aineita, erikoiskemikaaleja sekä natiivia perunatärkkelystä. Teollisuus-liiketoiminta-alueen pääasiakaskuntaan kuuluu erityisesti pohjoismainen paperi- ja kartonkiteollisuus.

Suomen tuotantolaitokset 

Berner Oy:n pääkonttori sijaitsee Herttoniemessä, Helsingissä. Yhtiöllä on omat kuluttajatuotteiden tuotantolaitokset Heinävedellä ja Helsingissä. Tehtailla on myös alihankintavalmistusta. Heinävedellä valmistetaan kosmetiikka- ja hygieniatuotteita, autonhoitotuotteita, pesu- ja puhdistusaineita ja etikoita. Tunnetuimpia  Heinävedellä valmistettavia tuotemerkkejä ovat XZ, LV, Herbina, Ainu, Oxygenol, Tummeli, Lasol, Korrek, Heti ja Rajamäen tuoteperhe. Berner on Heinäveden suurin yksityinen työnantaja 60 työntekijällä. Kuluttajatuotteiden tehtaalla Helsingissä valmistetaan ihon- ja hiustenhoitotuotteita, esimerkkeinä Atopik, Murumuru ja byRaili.

Haminassa sijaitsee Berner Oy:n lannoitteidentuotanto sekä Kouvolassa logistiikkakeskus valmiille tuotteille. Berner Oy:n tehtaalla Yläjärvellä valmistetaan hammaslääketieteellisten röntgenlaitteiden kuvantamislevyjen suojia.

Berner Chemicals Oy valmistaa Kokemäellä magnesiumtuotteita. Chemigate Oy valmistaa ja myy modifioituja tärkkelyspohjaisia side- ja liima-aineita tekniseen käyttöön. Yhtiöllä on tehtaat Lapualla, Kaipiaisissa ja Mietoisissa. Chemigaten tytäryhtiöön Finnamyl-konserniin kuuluvat Finnamyl Oy ja Lapuan Peruna Oy.Tehtaat sijaitsevat Lapualla ja Kokemäellä 

Berner Oy:n logistiikkakeskus sijaitsee Vantaan Viinikkalassa.

 Historiaa 
Sillintuonnista alkunsa saanut Berner laajeni 1890-luvulta alkaen nopeasti erilaiseen agentuuritoimintaan, sekä tuontiin että vientiin. Aluksi Berner toimitti ruisjauhoa ja ohraa olutpanimoille ja laajensi sitten viljaliiketoimintaansa amerikkalaisen vehnän tuontiin. Perustajan Sören Bernerin kuoltua yrityksen johtaminen siirtyi aluksi leski Bertha Bernerille, joka sittemmin avioitui yrityksen prokuristin Fritz Achilleksen kanssa. Achilleksesta tuli myös liikkeen omistaja, ja hän vahvisti Bernerin kauppasuhteita erityisesti synnyinmaahansa Saksaan. Sieltä Suomeen tuotiin marsipaania, lakritsia, rusinoita ja erilaisia säilykkeitä. Saksaan vietiin muun muassa suomalaisia rapuja.

Bernerin vientitoiminta laajentui 1920-luvulla paperin vientiin muun muassa Egyptiin ja Kreikkaan. Uusia tuontialoja olivat kahvi ja sokeri. Kahvi ostettiin aluksi Hampurista ja Kööpenhaminasta, kunnes Berner loi omat yhteytensä Brasiliaan. Eräässä vaiheessa myös Paulig osti kahvinsa Bernerin kautta.

Berner perusti auto-osaston vuonna 1953 ja solmi ensimmäisen maahantuontisopimuksensa yhdysvaltalaisen Chrysler Corporationin kanssa. Yhtiö oli eräässä vaiheessa Suomen suurin autojen maahantuoja. Sen edustamia automerkkejä olivat Chrysler, DeSoto, Honda, Plymouth ja Simca sekä saksalaiset Magirus-Deutz-kuorma-autot. 1960-luvun alkupuolella Suomen myydyin automalli oli Bernerin maahantuoma Simca 1000. Japanilaisen Hondan maahantuonti alkoi vuonna 1968 pienillä N360- ja N600-malleilla. Yhtiö luopui autotuonnista vuonna 1976 ja autojen edustukset siirtyivät muille alan toimijoille. Moisala 1983, s. 218. Toimiessaan autojen vähittäiskauppiaana Auto-Bernerillä oli autoliikkeet Kouvolassa ja Lappeenrannassa. Berner Oy myi autoliiketoiminnan LänsiAutolle lokakuussa 2012.Virta, Ismo: Suomen suurimmat yritykset, Talouselämä 20/2014, sivu 42–43. Viitattu 10.10.2017.

Berner on oman tuotekehityksensä ja maahantuontinsa lisäksi laajentanut tuotevalikoimaansa vuosikymmenien mittaan myös ostamalla yrityksiä tai niiden tuotemerkkejä. 1980-luvulla Berner osti Facotek Ky:n, josta muodostui siivousalan tarvikkeita ja koneita maahantuova Puhtaus & Hygienia -osasto. Vuonna 1990 ostettiin Alkolta teknokemiatoiminnot, mukaan lukien Lasol- ja Masinol-autokemikaalit ja sairaaladesinfiointituotteet. Vuonna 1995 Berner hankki omistukseensa Sareko Agro -kasvinsuojeluliiketoiminnan sekä useita suomalaisisa brändejä. Vuonna 1998 Berner osti Bergenheimin kosmetiikkamaahantuonnin Instrumentariumilta. Vuonna 2001 ostettiin herkän ihon LV-tuotesarja Unileveriltä sekä ruotsalainen kasvinsuojeluaineiden tukkuliike Gullviks. Vuonna 2004 Berner hankki omistukseensa Herbina-tuotesarjan Noirolta sekä Nokian Jalkineet -tuotemerkin. Rajamäen etikka ostettiin Altialta 2007, Konstrumed Oy 2009 vahvistamaan Terveys ja tutkimus -osaston toimintaa.

 Johdon sukupolvenvaihdoksia 
Vuonna 1941 siihen saakka avoimena yhtiönä toiminut Sören Berner & Co muutettiin osakeyhtiöksi, jonka omistivat tasaosuuksin Fritz Achilles ja Sörenin esikoispoika Rolf Berner (1894–1978). Sotien jälkeen Berner joutui liittoutuneiden mustalle listalle käytyään kauppaa Saksan kanssa. Pääkonsuliksi nimitetty Fritz Achilles joutui jättämään yrityksen ja luopumaan sen osakkeista, ja 51-vuotiaasta Rolf Berneristä tuli yhtiön ainoa omistaja.

Vuonna 1958 kauppaneuvos Rolf B. Berner siirsi yhtiön operatiivisen johdon esikoispojalleen Harry Bernerille (1920–2010), mutta jäi itse hallituksen puheenjohtajaksi kuolemaansa 1978 saakka, jolloin tähän tehtävään siirtyi Harry Berner ja veljeksistä seuraavaksi vanhimmasta Erik Berneristä (1922–2011) tuli yhtiön toimitusjohtaja. 1980-luvun lopulla Harry ja Erik keskittyivät hallitustyöskentelyyn, ja neljättä sukupolvea edustava Harryn poika George Berner (s. 1948) aloitti toimitusjohtajana. Hän jäi eläkkeelle 1. syyskuuta 2013, ja uudeksi toimitusjohtajaksi nimitettiin yrityksen hallituksen jäsen, kasvinsuojelu- ja puutarhanhoito-osaston johtaja Antti Korpiniemi.

 Lähteet 

 Kirjallisuutta 
 Heikki Brotherus: Berner 100 1883–1983. Helsinki Berner 1983 

 Aiheesta muualla 
 Yrityksen verkkosivut

*
Luokka:Suomalaiset teollisuusyritykset